SL Uradni list Evropske unije L 271/32

ODLOČBA KOMISIJE

z dne 15. oktobra 2009

o prošnji za uporabo nižjih davčnih stopenj za vozila, ki jo je predložila Slovenija na podlagi člena 6(2)(b) Direktive 1999/62/ES Evropskega parlamenta in Sveta o cestnih pristojbinah za uporabo določene infrastrukture za težka tovorna vozila

(notificirano pod dokumentarno številko C(2009) 7756)

(Besedilo v slovenskem jeziku je edino verodostojno)

(Besedilo velja za EGP)

(2009/760/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Evropskega parlamenta in Sveta 1999/62/ES z dne 17. junija 1999 o cestnih pristojbinah za uporabo določene infrastrukture za težka tovorna vozila (1) in zlasti člena 6 Direktive,

ob upoštevanju naslednjega:

(1) Na podlagi člena 6(2)(b) Direktive 1999/62/ES lahko države članice uporabljajo znižane stopnje ali oprostitve za vozila, ki samo občasno vozijo po javnih cestah države članice registracije, uporabljajo pa jih fizične ali pravne osebe, katerih glavna dejavnost ni prevoz blaga, če prevozi, ki se opravljajo s temi vozili, ne izkrivljajo konkurence in če Komisija s tem soglaša.

(2) Slovenija je prosila Komisijo za odobritev uporabe nižjih davčnih stopenj za vozila v skladu z Direktivo 1999/62/ES za vozila s težo, enako ali večjo od 12 ton, ki se uporabljajo izključno za usposabljanje voznikov ali za javna in industrijska dela v Sloveniji.

(3) Pogoji, ki jih določa člen 6(2)b) Direktive 1999/62/ES so izpolnjeni, ker ta vozila ne uporabljajo javnih cest stalno, se ne uporabljajo za prevoz blaga ter zaradi uporabe znižanih davčnih stopenj za ta vozila ne izkrivljajo konkurence, saj jih ni mogoče uporabljati za prevoz kakršnega koli blaga, razen blaga, ki je trajno vgrajeno na vozilo in se uporablja za opravljanje njegovih dejavnosti.

(4) Da se Komisiji omogoči pregled uporabe znižanih davčnih stopenj za vozila, mora imeti ta odobritev omejeno obdobje veljavnosti.

(5) Uporabo znižanih stopenj, za katero je zaprosila Slovenija, je zato treba odobriti –

SPREJELA NASLEDNJO ODLOČBO:

Člen 1

Komisija s to odločbo odobri do 31. decembra 2014 uporabo znižane davčne stopnje za vozila na podlagi člena 6(2)(b) Direktive 1999/62/ES za naslednja vozila s težo, enako ali večjo od 12 ton, ki se uporabljajo izključno za usposabljanje voznikov ali prevoz opreme, ki je trajno vgrajena na vozilo, ter se uporabljajo pri javnih in industrijskih delih v Sloveniji:

1. vozila kategorije N3, ki so posebej prilagojena za usposabljanje voznikov;

2. premične lestve, ki so trajno vgrajene na šasijo vozila;

3. mobilne delavnice, ki so trajno vgrajene na šasijo vozila;

4. premični žerjavi, ki so trajno vgrajeni na šasijo vozila;

5. premične črpalke, ki so trajno vgrajene na šasijo vozila;

6. premične košare za dvigovanje, ki so trajno vgrajene na šasijo vozila;

7. mobilni generatorji, ki so stalno vgrajeni na šasijo vozila;

8. mobilni zračni kompresorji, ki so trajno vgrajeni na šasijo vozila;

9. mobilni laboratoriji za spremljanje stanja okolja, ki so trajno vgrajeni na šasijo vozila;

10. mobilni radijski ali televizijski studii, ki so trajno vgrajeni na šasijo vozila;

11. vozila, zasnovana za javna dela;

12. vozila, zasnovana za posebna dela na gradbiščih.

Člen 2

Ta odločba je naslovljena na Republiko Slovenijo.

V Bruslju, 15. oktobra 2009 Za Komisijo Antonio TAJANI Podpredsednik

(1) UL L 187, 20.7.1999, str. 42.